SKRIFTLIG FORESPØRGSEL P-3450/01

af Gabriele Stauner (PPE-DE) til Kommissionen

(6. december 2001)

Om: Adgang til dokumenter i forbindelse med affæren i sikkerhedstjenesten

I svar på min skriftlige forespørgsel E-2489/01(1) afviser Kommissionen at udlevere bestemte dokumenter i forbindelse med affæren i sikkerhedstjenesten til mig. Som begrundelse herfor henvises der til OLAF-forordning (EF) nr. 1073/1999(2). Men de dokumenter, jeg har bedt om, stammer fra 1998, dvs. før OLAF blev oprettet.

Kommissionen henviser endvidere til bestemmelserne om åbenhed. I henhold til forordning (EF) nr. 1049/2001(3) af 30. maj 2001 om aktindsigt i Europa-Parlamentets, Rådets og Kommissionens dokumenter, der trådte i kraft den 3. december 2001, er en henvisning til en verserende retssag ikke tilstrækkelig i sig selv. Kommissionen skal tvært imod påvise, på hvilken måde beskyttelsen af en retssag skades.

En af grundene til min forespørgsel var en mistanke om, at Kommissionen ikke har videregivet alle ønskede oplysninger fra dokumenterne til de kompetente justitsmyndigheder. Det ville derfor uden tvivl være i offentlighedens interesse at få kastet lys over dette og give justitsmyndighederne mulighed for at gennemføre en omfattende undersøgelse.

Endelig kommer Kommissionen i sin afvisning ikke med et ord ind på, at jeg som medlem af Europa-Parlamentet har ret til adgang til fortrolige oplysninger i henhold til artikel 197.

Er Kommissionen nu indstillet på at fremsende de pågældende dokumenter til mig?

Kan Kommissionen bekræfte, at de ønskede dokumenter indeholder henvisninger til, at kommissær Lamy allerede i 1997 mødtes med tjenestemænd i Kommissionen, og at hans udtalelse, som var bekræftet af Kommissionen, i svar på min skriftlige forespørgsel E-1174/01(4) om, at han i sin tid som bestyrelsesmedlem i Crédit Lyonnais kun mødtes formelt med tjenestemænd fra Kommissionen én gang, nemlig den 1.-3. maj 1998, ikke er i overensstemmelse med sandheden?

(1) EFT C 115 E af 16.5.2002, s. 99.

(2) EFT L 136 af 31.5.1999, s. 1.

(3) EFT L 145 af 31.5.2001, s. 43.

(4) EFT C 318 E af 13.11.2001, s. 219.

Svar afgivet på Kommissionens vegne af Romano Prodi

(29. januar 2002)

Det ærede medlem henviser til Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter, som for nylig trådte i kraft. Hvad angår de fire dokumenter, der anmodes om, dvs. beretningen af 12. marts 1998 fra Afdelingen for Koordinering af Foranstaltninger til Bekæmpelse af Bedrageri (UCLAF) til Kommissionens generalsekretær og Carlo Trojans svar af 3. april 1998 samt notatet fra Daniel van der Spree af 23. april 1998 om kontrakten med Kommissionens sikkerhedstjeneste inkl. samtlige bilag og Isabella Venturas svar, kan Kommissionen kun bekræfte sit svar på det ærede medlems skriftlige forespørgsel E-2489/2001(1). Det drejer sig således om dokumenter, som vedrører en igangværende efterforskning, og Kommissionen er af den opfattelse, at man ikke bør skade denne efterforskning.

Kommissionen ønsker især med hensyn til dokumentet fra den finansielle kontrolinstans at præcisere, at det drejer sig om et internt notat og ikke om en officiel rapport i sin endelige udgave, og at dette arbejdsdokument derfor indeholder en række elementer, som ved udarbejdelsen ikke er blevet endeligt verificeret. Dette dokument og de hertil knyttede dokumenter er således omfattet af undtagelserne i forordning (EF) nr. 1049/2001, nærmere betegnet artikel 4, stk. 1, litra b), om beskyttelse af privatlivets fred og fysiske personers personoplysninger, og artikel 4, stk. 2, tredje led, på grundlag af hvilke der kan gives afslag på aktindsigt.

Kommissionen skal i henhold til EF-traktatens artikel 197 (tidl. artikel 140) besvare spørgsmål fra Parlamentets medlemmer, men det giver ikke automatisk aktindsigt i fortrolige dokumenter, således som det ærede medlem ellers går ud fra. Anmodninger om aktindsigt er omfattet af ovennævnte forordning, og hvad angår de interinstitutionnelle forbindelser indeholder rammeaftalen af 5. juli 2000 bestemmelser om udlevering af fortrolige dokumenter, som Parlamentet anmoder om.

Endelig synes det ærede medlem at antyde, at Kommissionen ikke har givet noget korrekt svar på skriftlig forespørgsel E-1174/01(2). Det skyldes højst sandsynligt, at besvarelsen er ikke er læst i sin rette sammenhæng. Ovennævnte forespørgsel vedrørte et spørgeskema, som Pascal Lamy besvarede forud for høringen i Parlamentet i forbindelse med udnævnelsen af den nye Kommission. Dette spørgeskema skulle bl.a. belyse, om der var en risiko for interessekonflikt i forbindelse med Pascal Lamys hverv som bestyrelsesformand for Crédit Lyonnais, og ovennævnte svar skal betragtes i lyset af denne specifikke kontekst.

Det eneste møde på et hvilket som helst niveau i forbindelse med Pascal Lamys aktiviteter hos Crédit Lyonnais er det møde, der fandt sted mellem den 1. og den 3. maj 1998, således som det blev anført i svaret på Parlamentets spørgeskema og bekræftet i svaret på den skriftlige forespørgsel E-1174/01. Pascal Lamy har som tidligere kabinetschef for kommissionsformand Jacques Delors eller som medlem af bestyrelsen for Europabevægelsen i Frankrig, og på områder, der er hans aktiviteter hos Crédit Lyonnais uvedkommende, haft kontakt med forskellige kommissionsmedlemmer eller tjenestemænd fra Kommissionen.

Det møde, som det ærede medlem henviser til, og som fremgår af bilagene til et af de dokumenter, der anmodes om, fandt sted på anmodning fra Det Europæiske Kontor for Bekæmpelse af Svig (OLAF/UCLAF) i forbindelse med en undersøgelse, foretaget af denne tjeneste, og var blot en af de mange høringer, som UCLAF foretager i forbindelse med sit almindelige undersøgelsesarbejde.

(1) EFT C 115 E af 16.5.2002, s. 99.

(2) EFT C 318 E af 13.11.2001, s. 219.